9. การควบคุมภายใน

คณะกรรมการบริษัทฯได้จัดประชุมครั้งที่ 6/2555 วันที่ 28 ธันวาคม 2555
โดยมีคณะกรรมการตรวจสอบฯ เข้าร่วมประชุม และได้แสดงความเห็นเกี่ยวกับความเพียงพอ
และความเหมาะสมของระบบการควบคุมภายใน โดยอ้างอิง
“แบบประเมินความเพียงพอของระบบการควบคุมภายใน”
ของสำนักงานคณะกรรมการกำกับหลักทรัพย์และตลาดหลักทรัพย์

คณะกรรมการตรวจสอบฯ ได้พิจารณาและสอบทานรายงานผลการตรวจสอบภายใน
พร้อมทั้งให้ข้อเสนอแนะการตรวจสอบ
ซึ่งมุ่งเน้นการตรวจสอบเชิงปฏิบัติการให้พัฒนามีประสิทธิภาพมีประสิทธิผล อย่างต่อเนื่อง
รวมทั้งให้มีการติดตามการแก้ไขตามรายงานผลการตรวจสอบและรายงานให้คณะกรรมการบริษัททราบอย่างสม่ำเสมอ
ในส่วนการหารือกับผู้สอบบัญชี เห็นว่าบริษัทจัดทำงบการเงินเป็นไปตามมาตรฐานการบัญชี
และมีระบบควบคุมภายในที่เพียงพอครอบคลุมทั้งทางด้านองค์กรและสภาพแวดล้อม
การบริหารความเสี่ยง การควบคุมการปฏิบัติงาน ระบบสารสนเทศและการสื่อสารข้อมูล
โดยมีการติดตามประเมินผลการควบคุมภายในอย่างต่อเนื่อง ไม่มีข้อบกพร่องที่เป็นสาระสำคัญ
สรุปสาระสำคัญได้ดังนี้

  9.1 ด้านองค์กรและสภาพแวดล้อม

บริษัทมีโครงสร้างองค์กร ขอบเขตอำนาจของฝ่ายบริหารต่างๆ ที่ชัดเจน
ได้มีการประชุมพนักงานให้แต่ละฝ่ายกำหนดเป้าหมายเพื่อสรุปเป้าหมายของบริษัทร่วมกัน
โดยบริษัทมีการตั้งเป้าหมายในการดำเนินงานประจำทุกปี
และใช้ผลดำเนินงานที่แท้จริงมาทบทวนกำหนดเป้าหมายในการดำเนินงานในปีถัดไป นอกจากนี้
บริษัทได้จัดทำจริยธรรมธุรกิจเพื่อเป็นแนวทางให้ผู้บริหารและพนักงานปฏิบัติตาม
และได้มีการกำหนดบทลงโทษไว้ในคู่มือพนักงาน

บริษัทฯมีเป้าหมายในการปรับปรุงประสิทธิภาพการผลิตให้ได้สินค้าที่มีมาตรฐานเป็นที่ยอมรับในระดับสากล
รวมทั้งให้ความสำคัญอย่างมากต่อการดูแลรักษาสิ่งแวดล้อม โดยบริษัทฯได้การรับรองระบบคุณภาพ
“ISO 9000 และระบบ TS 16949 มีตรวจสอบติดตามให้มีการปฏิบัติเป็นไปตามข้อกำหนด ต่าง ๆ
อย่างสม่ำเสมอ

  9.2 ด้านการบริหารความเสี่ยง

ฝ่ายบริหารจะมีการประเมินสถานการณ์ของเศรษฐกิจและประเทศโดยรวมอย่างน้อย 3
เดือนล่วงหน้า
เพื่อวิเคราะห์ถึงปัจจัยความเสี่ยงที่อาจเกิดขึ้นและหามาตรการเพื่อลดความเสี่ยงที่เกิดขึ้น
โดยจะแจ้งให้แผนกที่เกี่ยวข้องรับทราบและร่วมมือกันป้องกันความเสี่ยงหรือลดความเสี่ยงที่เกิดขึ้น
นอกจากนี้ บริษัทได้มีการแต่งตั้งคณะอนุกรรมการในการบริหารความเสี่ยงขึ้น
เพื่อร่วมกับฝ่ายบริหารในการประเมินสถานการณ์ ในทุกเดือน
คณะกรรมการจะได้รับรายงานผลการดำเนินงานประจำเดือน เพื่อประโยชน์ในการติดตาม
ควบคุมการดำเนินงานและวิเคราะห์/ประเมินปัจจัยเสี่ยงที่เกิดขึ้นในแต่ละเดือน

  9.3 ด้านการควบคุมการปฏิบัติงานของฝ่ายบริหาร

บริษัทมีการกำหนดขอบเขตหน้าที่และอำนาจอนุมัติของฝ่ายบริหารในแต่ละระดับอย่างชัดเจนเป็นลายลักษณ์อักษร
มีระบบการตรวจสอบระหว่างหน่วยงาน
ปัจจุบันบริษัทมีระบบการควบคุมภายในเรื่องการทำธุรกรรมกับผู้ถือหุ้นรายใหญ่ กรรมการ
ผู้บริหารและบุคคลที่เกี่ยวข้องกับบุคคลดังกล่าว อย่างเพียงพอและรัดกุมแล้ว
โดยที่ผ่านมาธุรกรรมรายการระหว่างกันทุกรายการจะได้รับความเห็นชอบจากคณะกรรมการบริษัทและกรรมการตรวจสอบเพื่อดูแลรายการระหว่างกัน
ดังนั้น ในการอนุมัติรายการจะต้องได้รับอนุมัติโดยกรรมการที่ไม่มีส่วนได้เสียต่อการทำรายการนั้นๆ
และมีความเห็นจากกรรมการตรวจสอบ ตามกฎข้อบังคับของตลาดหลักทรัพย์แห่งประเทศไทย

โดยบริษัท มีการแต่งตั้งคณะกรรมการชุดย่อย 2 คณะ ประกอบด้วยคณะกรรมการบริหารความเสี่ยง
และคณะกรรมการสรรหาและกำหนดค่าตอบแทนกรรมการและผู้บริหาร
เพื่อทำงานร่วมกับคณะกรรมการบริหารและ คณะกรรมการตรวจสอบและธรรมาภิบาล
ซึ่งคณะกรรมการทั้ง 4 คณะ ได้ปฏิบัติงานภายใต้ขอบเขต อำนาจหน้าที่ที่ได้รับมอบหมาย
ในการควบคุมการปฏิบัติงานของฝ่ายบริหารดังนี้

  (1)
  การกำหนดขอบเขตอำนาจหน้าที่และวงเงินอนุมัติของผู้บริหารทุกฝ่ายและทุกระดับไว้อย่างชัดเจน
  และเป็นลายลักษณ์อักษร โดยกำหนดตำแหน่งผู้มีอำนาจอนุมัติ วงเงิน การสั่งการ การก่อหนี้
  และการชำระหนี้ ไว้เป็นลายลักษณ์อักษร รวมทั้ง
  ได้กำหนดให้มีการทบทวนความเหมาะสมอย่างน้อยปีละ 1 ครั้ง

  (2) จัดทำระบบการปฏิบัติงานและอำนาจหน้าที่ในการอนุมัติ
  ตามลักษณะการประกอบธุรกิจและโครงสร้างองค์กร

  (3) กำหนดให้มีการจัดทำรายการข้อกฎหมาย หรือข้อบังคับที่เกี่ยวข้องกับบริษัทฯ
  เพื่อควบคุมให้ทุกหน่วยงานมีการปฏิบัติตามกฎหมายอย่างเคร่งครัด

นอกจากนี้ คณะกรรมการตรวจสอบฯได้พิจารณาทบทวนและอนุมัติแผนการตรวจสอบประจำปี
เพื่อให้ครอบคลุมทุกกระบวนการปฏิบัติงานที่มีความเสี่ยงสูง ทำให้บริษัทฯ มั่นใจว่าหน่วยงานต่าง ๆ
มีการควบคุม การปฏิบัติงานที่เพียงพอ ทั้งด้านการเงิน การปฏิบัติงาน การปฏิบัติตามกฎหมาย
ข้อบังคับ ระเบียบ กฎเกณฑ์ต่างๆ ทั้งนี้
คณะกรรมการตรวจสอบฯได้พิจารณาประเด็นสำคัญและปัญหาที่ตรวจพบจากการตรวจสอบ
โดยได้เสนอแนะให้ฝ่ายบริหารดำเนินการแก้ไข และให้มีการรายงานผลการแก้ไข
มาตรการป้องกันมิให้เกิดปัญหาเดิมขึ้นอีกในอนาคต

  9.4 ระบบสารสนเทศและการสื่อสารข้อมูล

บริษัทได้จัดการประชุมคณะกรรมการตามที่กฎหมายกำหนดไว้
โดยจัดส่งหนังสือนัดประชุมพร้อมเอกสารประกอบการประชุมต่างๆ ล่วงหน้าไม่น้อยกว่า 14 วัน
สำหรับเรื่องการจัดเก็บและบันทึกบัญชีนั้น บริษัทได้ให้ความสำคัญในการจัดเก็บและบันทึกบัญชี
โดยบริษัทได้ใช้
ซอฟแวร์สำหรับจัดทำบัญชีทั้งระบบมีการเชื่อมโยงของเอกสารที่ออกพร้อมทั้งระบบบาร์โค๊ดในการควบคุมสินค้าคงคลัง
การควบคุมการผลิต การส่งสินค้าให้กับลูกค้าของบริษัท
เพื่อให้เกิดความถูกต้องแม่นยำในการปฏิบัติงานและช่วยให้งานมีประสิทธิภาพมากขึ้น

  9.5 ระบบการติดตาม

บริษัทมีการกำหนดเป้าหมายการดำเนินธุรกิจและเปรียบเทียบผลการดำเนินงานที่เกิดขึ้นจริงกับเป้าหมายที่กำหนดไว้
โดยต้องมีการชี้แจงเหตุผลส่วนแตกต่างที่เกิดขึ้น หากมีข้อบกพร่องเกิดขึ้น
จะต้องรายงานต่อผู้บริหารเพื่อแก้ไข ในอดีตที่ผ่านมา ไม่มีการตรวจพบข้อบกพร่องเป็นสาระสำคัญ

บริษัทฯจัดให้มีการตรวจสอบการปฏิบัติตามระบบการควบคุมภายในอย่างสม่ำเสมอโดยผู้รับผิดชอบในฝ่ายงานรับผิดชอบในการดูแลการปฏิบัติตามระบบการควบคุมภายใน
และมีแผนกตรวจสอบภายในทำการตรวจสอบการปฏิบัติและรายงานผลอย่างเป็นอิสระต่อคณะกรรมการตรวจสอบฯ
โดยในปี 2555 คณะกรรมการตรวจสอบฯ มีการประชุมรวม 5 ครั้ง

นอกจากนี้
คณะกรรมการตรวจสอบได้ร่วมกันพิจารณาและประเมินถึงระบบการควบคุมภายในโดยพิจารณาขั้นตอนการปฏิบัติงาน
เอกสารในระบบงาน ขอบเขตอำนาจ และการทำรายการระหว่างกัน รายละเอียดดังนี้

  ขั้นตอนการปฏิบัติงาน

บริษัท
ได้จัดให้มีขั้นตอนการปฏิบัติงานเชื่อมโยงกันทั้งในด้านข้อมูลของระบบคอมพิวเตอร์และเอกสารสำคัญ
โดยเอกสารที่เกี่ยวข้องจะมีผู้ลงนามในส่วนผู้จัดทำหรือผู้บันทึกรายการ ผู้ตรวจสอบ และผู้อนุมัติ
ทำหน้าที่แยกออกจากกัน
และฝ่ายบัญชีจะทำหน้าที่ตรวจสอบยันรายการในระบบกับเอกสารก่อนผ่านรายการเข้าระบบบัญชีอีกครั้งหนึ่ง

  เอกสารในระบบงาน

บริษัท ได้จัดแบบฟอร์มการบันทึกหรือใบสำคัญต่างๆ ไว้เป็นแบบมาตรฐานและใช้เป็นการถาวร
ซึ่งในแบบฟอร์มที่สำคัญ เช่น ใบกำกับภาษี ใบเสร็จรับเงิน ใบกำกับสินค้า
จะเป็นแบบที่สั่งพิมพ์จากโรงพิมพ์เป็นการเฉพาะ และจัดให้มีเลขที่กำกับเพื่อควบคุมเอกสาร
รวมทั้งจัดให้มีผู้รักษาเอกสารแยกออกตามส่วนงานแต่ละฝ่ายแยกออกจากฝ่ายบันทึกรายการ
นอกจากนี้เอกสารสำคัญของบริษัท เช่น เช็ค หนังสือสัญญา เอกสารทางราชการ ตราประทับ
โฉนดที่ดิน และข้อมูลในระบบคอมพิวเตอร์ เป็นต้น
ได้มีการระบุให้มีเจ้าหน้าที่ระดับผู้บริหารเป็นผู้เก็บรักษาไว้ในตู้นิรภัย

  ขอบเขตอำนาจ

บริษัท ได้จัดลำดับและขอบเขตของอำนาจสำหรับผู้อนุมัติรายการไว้ในแต่ละส่วนงานอย่างชัดเจน
โดยได้ระบุชื่อตำแหน่งและขอบเขตอำนาจไว้เป็นลำดับตั้งแต่ระดับปฏิบัติการ ผู้จัดการ ผู้อำนวยการ
รองกรรมการผู้อำนวยการ กรรมการผู้อำนวยการ คณะกรรมการบริหาร และคณะกรรมการบริษัท
ซึ่งจะคำนึงถึงความสำคัญและการตรวจสอบถ่วงดุลในการอนุมัติรายการต่างๆ

นอกจากนี้ ผู้สอบบัญชีจากบริษัท เอเอสทีมาสเตอร์ จำกัด
ได้ศึกษาและประเมินประสิทธิภาพระบบการควบคุมภายในด้านบัญชีตามที่เห็นว่าจำเป็น
เพื่อประโยชน์ในการกำหนดขอบเขตการปฏิบัติงานตรวจสอบให้รัดกุมและเหมาะสม ซึ่งในปี 2555
ผู้สอบบัญชีไม่มีข้อสังเกตใด ๆ
เช่นเดียวกับหน่วยตรวจสอบภายในที่ไม่มีข้อสังเกตจากการตรวจสอบภายใน ซึ่งเป็นสาระสำคัญ